
Az Egerben megrendezett országos tudományos konferencia Szabó Magda munkássága köré szerveződött az írónő születésének 100. évfordulója alkalmából. A konferencia fantázianeve, a Kitáruló ajtók egyszerre utal Szabó Magda egyik legismertebb művére, Az ajtóra, valamint jelezni hivatott az művek újraolvasásának, valamint az életmű és a kánon átértékelésének szándékát. A konferencián elhangzott előadások igazolták ezen irányokat, ugyanis a legkülönbözőbb irányokból váltak hivatkozási pontokká Szabó Magda művei, legyen az irodalomtörténeti, nyelvészeti, fordítástudományi, vagy épp módszertani paradigma.
Az első nap fordítás- és recepciótörténeti érdeklődésű előadásokkal kezdődött, igen széles spektrummal: hallhattunk a művek olasz (Amedeo di Francesco, Szilágyi Mónika), német (Kegyes Erika), angol (Kaló Krisztina), szlovák (Simon Szabolcs), francia és orosz (Körömi Gabriella, Lőrincz Julianna) vonatkozásairól. Ezt követően kultúratudományi és mentalitástörténeti igénnyel fordultak Szabó Magda életművéhez (Veres Ildikó, Balogh Judit). Az első nap záró szekciója kifejezetten az Abigél című regényre fókuszált, s az előadások izgalmas párbeszédre léptek egymással, bizonyítva a fentebb megfogalmazott tételt, mi szerint a szövegek újraolvasása nem csekély eredményeket, releváns új meglátásokat ígér. Zsurzs Kati színésznő, mint az Abigél filmes változatának egyik főszereplője, a forgatás és a film készítésének folyamatáról beszélt. Ezután Soltész Márton előadásában dilemma tárgyát képezte többek között a mű „ifjúsági regényként” való felcímkézésének adekvát volta, az Abigél tereit pedig heterotópiaként értelmezve a tér, identitás és test összefüggéseire mutatott rá Nagy Csilla és Schäffer Anett.
Míg az első napon egy helyszínen zajlottak az előadások, a második napon párhuzamos szekciók futottak. Délelőtt egy-egy módszertani és nyelvészeti, valamint regénypoétikai szekció volt, az ebédszünet után pedig egy Szabó Magda lírájával, valamint A pillanat című regényével foglalkozó szekciót hallhattak az érdeklődők. A módszertani szekciókban az Abigél taníthatóságát két előadás is mérlegre tette (Tóth Mercédesz, Németh Nikolett), de szó volt Szabó Magda műveinek az anyanyelvi órán történő alkalmazhatóságról (Parapatics Andrea), valamint azok értelmezési lehetőségeiről az IKT-eszközök alkalmazásával (Deák-Takács Szilvia). A regénypoétikai előadások között hallhattunk a Régimódi történet és a Harmonia caelestis intertextuális áthallásairól (Maczák Ibolya), Az ajtó című regény identitáskérdéseiről és motívumairól (Kusper Judit), a különféle elbeszélői perspektívák és az emlékezés viszonyáról több regényben tanulmányozva (Herédi Rebeka), Az ajtóban megfigyelhető nyelvi és kommunikációs stratégiákról (Mizser Attila), illetve a Freskó című regény metaforikus struktúráiról (Szentesi Zsolt). A lírapoétikai előadások között előtérbe kerültek Czóbel Minka és Szabó Magda lírájának érintkezési pontjai (Kapus Erika), az állati és emberi test összefüggései (Pataky Adrienn), valamint az állatok, az állati létmód megjelenése és az ehhez fűzőző diszpozíciók és lírai-nyelvi megoldások Nemes Nagy Ágnes és Szabó Magda költészetében (Bednanics Gábor). A konferencia utolsó szekciójában A pillanat című regény került a középpontba: az első előadás a szubjektum és a metafora jelenségét mutatta be a regényben (Kispál Dániel), a másik pedig Christa Wolf Kasszandra című regényét olvasta össze A pillanattal, különösen a hagyomány feminin újraolvasására, provokálására tett kísérletre helyezve a hangsúlyt (Kárpáti Bernadett).
A konferencia előadásai meggyőzően igazolták, hogy Szabó Magda műveinek kanonikus pozícióját érdemes újragondolni, s hogy a monolitikusnak hitt, s így lezárt keretek közé rekedt, vagy éppen kultusztárggyá vált művei is képesek új oldalukról megmutatkozni, ha a megfelelő kérdéseket tesszük fel nekik.
